จับตาจีดีพีจีน ลุ้นดันเงินภูมิภาคแข็งค่าต่อ
จับตาการประกาศตัวเลขผลิตภัณฑ์มวลรวมภายในประเทศของจีนที่อาจส่งผลให้ค่าเงินในภูมิภาคแข็งต่อ
16 ม.ค. 2561

จับตาการประกาศตัวเลขผลิตภัณฑ์มวลรวมภายในประเทศของจีนที่อาจส่งผลให้ค่าเงินในภูมิภาคแข็งต่อ 
แหล่งข่าวนักค้าเงินจากธนาคารซีไอเอ็มบี ไทย กล่าวว่า ค่าเงินบาทวันที่ 16 ม.ค. มีทิศทางอ่อนค่าลงเล็กน้อย โดยเปิดตลาดที่ 31.92 บาทต่อดอลลาร์สหรัฐ ส่วนในช่วง 17.00 น. อยู่ที่ 31.98 บาทต่อดอลลาร์สหรัฐ เป็นการอ่อนค่าที่สอดคล้องกับทิศทางของค่าเงินในภูมิภาคเอเชีย เนื่องมาจากผู้เล่นในต่างประเทศเริ่มกลับมาขายเงินสกุลภูมิภาคหลังเงินแข็งค่าขึ้นมาต่อเนื่อง อย่างไรก็ตามยังมีโอกาสที่ค่าเงินบาทจะกลับมาแข็งค่าต่ออีก
สำหรับปัจจัยสำคัญที่ต้องติดตามคือ การประกาศตัวเลขผลิตภัณฑ์มวลรวมภายในประเทศ (จีดีพี) ของจีนในวันพฤหัสบดีนี้ หากออกมาดีเติบโต 6.5% ตามเป้าหมายของจีน หรือ 6.7% ตามที่ตลาดประเมินไว้ ก็จะทำให้ตลาดมีความเชื่อมั่นมากขึ้นส่งผลให้เงินหยวนรวมถึงสกุลเงินอื่นๆ ในภูมิภาคนี้แข็งค่าต่อ